b'\n_START_ARTICLE_\nBeno Gutenberg\n_START_SECTION_\n\xc5\xbdivljenje\n_START_PARAGRAPH_\nRodil se je leta 1889 v Darmstadtu. \xc5\xa0tudiral je v Gottingenu kjer je leta 1911 doktoriral pod mentorstvom pionirja seizmologije Emila Wiecherta._NEWLINE_Na podlagi Weichertovih seizmolo\xc5\xa1kih podatkov je leta 1912 s to\xc4\x8dnostjo ocenil globino zemeljskega jedra (2900 km)._NEWLINE_Od leta 1913 je deloval na univerzi v Strasbourgu, ki je bil takrat sede\xc5\xbe mednarodne zveze seizmologov. Med 1. svetovno vojno je slu\xc5\xbeil v meteorolo\xc5\xa1ki slu\xc5\xbebi nem\xc5\xa1kega letalstva. Po vojni je Nem\xc4\x8dija izgubila Strasbourg in Gutenberg je dobil skromno pla\xc4\x8dano mesto na univerzi v Frankfurtu na Majni. Zaradi judovskih korenin mu je bilo v Nem\xc4\x8diji vedno te\xc5\xbeje nadaljevati sicer uspe\xc5\xa1no raziskovalno delo, tako da se je leta 1930 preselil v ZDA, kjer je dobil mesto kot profesor geofizike na Tehnolo\xc5\xa1kem in\xc5\xa1titutu Kalifornije (Caltech) v Pasadeni._NEWLINE_V ZDA je sodeloval z ameri\xc5\xa1kim seizmologom Richterjem in dosegel klju\xc4\x8dne rezultate v poznavanju potresov in notranje strukture Zemlje. Posebne va\xc5\xbenosti je Gutenberg-Richterjev zakon ki podaja pogostost potresov v odvisnosti od magnitude._NEWLINE_Objavil je \xc5\xa1tevilne knjige osnovne va\xc5\xbenosti za razvoj geofizikalnih ved in ve\xc4\x8d kot 300 znanstvenih \xc4\x8dlankov.'